钦定古今图书集成/明伦汇编/家范典/第041卷 > 《味经堂诗》〈并序〉元·虞集
## 钦定古今图书集成/明伦汇编/家范典/第041卷 > 《味经堂诗》〈并序〉元·虞集

国子祭酒鲁公伯子翚父作《味经堂》，自为记以勗其子远。公尝命远从予游，故赋此诗。

维昔元圣，有子过庭。学《礼》学《诗》。诏之丁宁，面墙之窒，
繇不知味。亲能使学，不能使嗜。观于德容，听于德音。
咏歌周旋，实悦我心。邈乎千载，圣往言在。舍而不求，
匪罔斯殆。畏友翚父，穷经笃行。既有诸躬，思贻厥成既菑既畬，俾稼之食。既畋既渔，俾鼎之实。作堂高明，
曰子远来。吾经在兹，远其味之。始予虚羸，匍匐来食。
茹草饮水，以御朝夕。穷人得归，自我父师。俛焉斯文，
老至不知。煌煌灵芝，如彼嘉玉。薄言采之，在彼中谷。
南阳之人，来詹来言。君子岂弟，宜其后昆。